[pic] | COMISIA COMUNITĂŢILOR EUROPENE |

Bruxelles, 24.3.2009

COM(2009) 133 final

RAPORT AL COMISIEI CĂTRE CONSILIU ȘI PARLAMENTUL EUROPEAN

privind dezvoltarea Sistemului de Informații Schengen din a doua generație (SIS II) Raport privind progresele înregistrate în perioada iulie 2008 – decembrie 2008

CUPRINS

1. Introducere 3

2. Stadiul proiectului 3

2.1. Progrese înregistrate în perioada examinată 3

2.1.1. Calendarul global al SIS II 3

2.1.2. Pregătirile pentru migrare 3

2.1.2.1. Instrumentele juridice privind migrarea 3

2.1.2.2. Specificații cu privire la sistemul de conversie 4

2.1.3. Instalarea rețelei 4

2.1.4. Testarea SIS II central 4

2.1.5. Teste care implică statele membre și utilizatorii 4

2.1.5.1. Testul de conectivitate (ICT) 4

2.1.5.2. Testul de conformitate (CT) 5

2.1.5.3. Testul operațional al sistemului (OST) 5

2.1.6. Gestionarea operațională 6

3. Gestionarea 6

3.1. Planificarea 6

3.2. Gestionarea financiară 6

3.3. Gestionarea proiectului 7

3.3.1. Comisia de gestionare a proiectului 7

3.3.2. Comitetul SIS II 7

3.3.3. Planificarea și coordonarea la nivel național 7

3.3.4. Consiliu 8

4. Prioritățile următoarei perioade de raportare 8

4.1. Elaborarea și punerea în aplicare a unei analize și a unui plan de remediere a eșecului OST 8

4.2. Abordarea globală în domeniul gestionării de program 8

4.3. Testarea 9

4.3.1. Spre o abordare globală de testare 9

4.3.2. Testul de acceptanță provizorie a sistemului (PSAT) 9

4.3.3. Pregătirile pentru testul global (GT) 9

4.4. Dezvoltarea migrării 9

4.5. Gestionarea operațională 9

4.6. Securitatea și protecția datelor 10

5. Concluzii 10

1. INTRODUCERE

Prezentul raport descrie activitatea desfășurată de Comisie în al doilea semestru al anului 2008 privind dezvoltarea Sistemului de Informații Schengen din a doua generație (SIS II). Raportul este prezentat Consiliului și Parlamentului European, în conformitate cu articolul 6 din Regulamentul (CE) nr. 2424/2001 din 6 decembrie 2001 privind dezvoltarea Sistemului de Informații Schengen din a doua generație (SIS II)[1]. De asemenea, prezentul raport descrie stadiul testelor, în conformitate cu dispozițiile Regulamentului (CE) nr. 189/2008 al Consiliului și ale Deciziei 2008/173/CE a Consiliului privind testele Sistemului de Informații Schengen din a doua generație (SIS II).

Proiectul SIS II este structurat în trei etape. Etapa 1 viza conceperea sistemului și a fost încheiată anterior perioadei de raportare. Etapa 2 se referă la dezvoltarea și testarea sistemului central, care a ridicat probleme în timpul perioadei de raportare. Etapa 3 abordează activitățile de testare finală și migrare de la sistemul SIS 1+, care este utilizat în prezent, la SIS II. Pentru a oferi o imagine de ansamblu a gamei de activități asociate proiectului SIS II, prezentul raport va descrie riscurile reale și potențiale, precum și acțiunile întreprinse sau avute în vedere în fiecare dintre domeniile prezentate în raport. În plus, există secțiuni specifice privind gestionarea financiară, operațională și a proiectului.

2. STADIUL PROIECTULUI

2.1. Progrese înregistrate în perioada examinată

2.1.1. Calendarul global al SIS II

În primele luni ale anului 2008, Comisia, în strânsă cooperare cu experții statelor membre, experții utilizatorilor și „Prietenii SIS II”[2], s-au concentrat asupra revizuirii calendarului SIS II. Din păcate, în ciuda tuturor măsurilor preventive luate de Comisie pentru a se asigura efectuarea testelor conform previziunilor (cu o dată de încheiere în septembrie 2009), principalul contractant pentru dezvoltarea SIS II a întâmpinat probleme importante în sistemul central.

Consecința imediată a fost suspendarea testului operațional al sistemului (OST) la data de 4 septembrie 2008, punându-se sub semnul întrebării calendarul global, adoptat de Consiliul de Miniștri în iunie 2008.

Aceste probleme, precum și altele, au fost discutate pe larg de către „Prietenii SIS II” în cadrul organismelor pregătitoare competente ale Consiliului și în cadrul reuniunilor Consiliului.

2.1.2. Pregătirile pentru migrare

2.1.2.1. Instrumentele juridice privind migrarea

În aprilie 2008, Comisia a prezentat instrumentele juridice care reglementează migrarea de la SIS 1+ la SIS II - Regulamentul (CE) nr. 1104/2008 al Consiliului[3] și Decizia 2008/839/JAI a Consiliului privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II)[4]. Aceste instrumente au fost adoptate de Consiliul JAI la data de 24 octombrie 2008. Bugetul corespunzător necesar pentru continuarea dezvoltării și pentru sarcinile aferente migrării în 2009 este estimat la suma totală de 14 milioane € pentru 2009. Dacă este cazul, data (migrării) poate fi modificată, în conformitate cu procedura definită la articolul 17 alineatul (2) al ambelor instrumente. Acestea expiră la o dată care urmează să fie stabilită de Consiliu și, în orice caz, nu mai târziu de 31 iunie 2010.

2.1.2.2. Specificații cu privire la sistemul de conversie

Atelierele lunare „Migrarea la SIS II” au avut loc cu participarea statelor membre, a utilizatorilor și a principalului contractant pentru dezvoltare, în scopul definirii cerințelor și a specificațiilor unui sistem de conversie, precum și a procedurilor de migrare la SIS II. Sistemul de conversie este un instrument tehnic care permite o comunicare constantă și fiabilă între sistemele centrale ale SIS 1+ și SIS II pe durata migrării.

În paralel, un nou contract specific a fost negociat cu principalul contractant pentru dezvoltare în scopul includerii activităților aferente dezvoltării acestui sistem de conversie.

Cerințele sistemului de conversie la SIS II au fost pregătite de Comisie, în strânsă cooperare cu experții statelor membre și experții utilizatorilor, iar principalul contractant pentru dezvoltare lucrează la dezvoltarea sistemului.

2.1.3. Instalarea rețelei

Proiectul SIS II include furnizarea unei rețele extinse de comunicații, care răspunde cerințelor de disponibilitate, securitate, acoperire geografică și nivel de deservire, pentru a permite comunicarea între sistemele naționale și centrale[5]. La data de 1 iulie 2008 s-a identificat soluția pentru eroarea de configurare de la sediul din Strasbourg care a provocat, timp de două zile, blocajul rețelei. S-au luat măsuri corective pentru a preveni producerea unor astfel de incidente în viitor.

2.1.4. Testarea SIS II central

Testarea soluției de sistem (SST) viza verificarea conformității SIS II central, instalat la sediul central, cu specificațiile tehnice. Aceste testări, efectuate fără sistemele naționale, au fost încheiate în decembrie 2007 și validate la începutul anului 2008.

2.1.5. Teste care implică statele membre și utilizatorii

În prezent se desfășoară trei tipuri de testări, cu participarea statelor membre și a utilizatorilor.

2.1.5.1. Testul de conectivitate (ICT)

Testul de conectivitate (ICT) testează capacitatea sistemelor naționale SIS II de a se conecta la sistemul central SIS II.

La data de 31 decembrie 2008, următoarele douăzeci și șapte de state membre și utilizatori finalizaseră testul neoficial de conectivitate: Austria, Germania, Portugalia, Luxemburg, Grecia, Italia, Slovenia, Slovacia, Islanda, Finlanda, Norvegia, Ungaria, Țările de Jos, Republica Cehă, Lituania, Danemarca, Spania, Cipru, Suedia, Belgia, Polonia, Estonia, Malta, Letonia, Franța, Elveția, Eurojust.

Următoarele trei state membre și utilizatori se aflau în plin proces de efectuare a testului de conectivitate: Irlanda, Regatul Unit, Europol.

2.1.5.2. Testul de conformitate (CT)

Testul de conformitate verifică interacțiunile dintre sistemele naționale SIS II și sistemul central SIS II în mod separat pentru fiecare sistem național, pe baza unui set de cazuri-tip predefinite, convenit cu statele membre și utilizatorii. Sistemele naționale din fiecare stat membru pot avea caracteristici diferite (de exemplu, utilizarea unei copii naționale, utilizarea datelor biometrice); în consecință, setul de cazuri-tip predefinite variază în funcție de profilul fiecărui stat membru.

Următoarele douăzeci și șase de state membre și utilizatori au participat la testul oficial de conformitate: Austria, Germania, Portugalia, Luxemburg, Grecia, Italia, Slovenia, Slovacia, Islanda, Finlanda, Norvegia, Ungaria, Țările de Jos, Republica Cehă, Lituania, Danemarca, Spania, Cipru, Suedia, Belgia, Polonia, Estonia, Malta, Letonia, Franța, Elveția.

O îmbunătățire semnificativă, atât a SIS II central, cât și a componentelor sistemelor naționale, s-a adus în primul semestru al anului 2008. Cu toate acestea, niciun stat membru nu a reușit încă să efectueze un set complet de cazuri-tip predefinite. În consecință, niciun stat membru nu a fost încă în măsură să își demonstreze conformitatea deplină. Deși acest fapt se datorează în parte problemelor la nivelul sistemului SIS II central, aproape toate statele membre și aproape toți utilizatorii au întâmpinat, de asemenea, dificultăți la nivelul sistemelor lor naționale. Luând în considerare acest rezultat, statele membre și utilizatorii vor relua testele oficiale de conformitate după instalarea următoarei versiuni de program software a sistemului SIS II central.

2.1.5.3. Testul operațional al sistemului (OST)

Testul operațional al sistemului (OST) verifică dacă sistemul central poate funcționa cu o serie de sisteme naționale conectate. Acest stadiu al testării implică efectiv statele membre și utilizatorii, în locul simulatoarelor. Testul operațional al sistemului a fost suspendat la data de 4 septembrie 2008, din cauza unei serii de probleme majore care a afectat sistemul central. Acestea se refereau, inter alia , la următoarele aspecte:

- anumite teste de verificare a consecvenței datelor între datele stocate în sistemul central și sistemele naționale au fost neconcludente;

- au apărut probleme în transmiterea de mesaje între sistemul central și sistemele naționale: unele mesaje s-au pierdut, în timp ce altele s-au repetat;

- generarea și încărcarea, în cadrul sistemelor centrale sau în cadrul sistemelor naționale, a unor cantități mari de date necesare pentru testele de performanță s-au dovedit imposibile în intervalul care fusese preconizat.

Comisia a prezentat imediat aceste probleme celui mai înalt nivel de conducere al societății responsabile de principalul contract de dezvoltare. Conform contractului, contractantul avea la dispoziție douăzeci de zile pentru a soluționa problemele constatate.

La data de 7 octombrie, contractantul a prezentat un raport privind rezultatele acestei perioade de remediere. Contractantul a informat că s-au înregistrat progrese semnificative și și-a afirmat încrederea în stabilitatea și performanțele sistemului pentru încheierea OST. Cu toate acestea, atât Comisia, cât și experții statelor membre și experții utilizatorilor au considerat că încă exista o prea mare incertitudine și că persistau mai multe probleme nerezolvate. Prin urmare, contractantului i s-a acordat luna octombrie pentru a rezolva toate problemele nesoluționate, cu sprijinul statelor membre și al utilizatorilor care se oferiseră să testeze corecțiile erorilor.

OST a fost reluat la data de 5 noiembrie și s-a încheiat la data de 17 decembrie. Evaluarea acestui campanii de testare era în curs la sfârșitul perioadei de raportare. O analiză preliminară evidențiază că, în ciuda îmbunătățirilor semnificative realizate în toamnă, criteriile de ieșire pentru OST (și anume zero probleme de blocaj și zero erori importante) nu au fost îndeplinite.

2.1.6. Gestionarea operațională

Negocierile cu Franța, referitoare la activitățile care vor fi întreprinse pentru a pregăti intrarea în funcțiune a sistemului, precum și la afectarea de personal și formarea acestuia pentru gestionarea comună a SIS II, VIS și SCB, au avut loc pe durata perioadei de raportare. Modificări la contractele existente vor fi semnate la începutul anului 2009. Autoritățile franceze au întâmpinat unele dificultăți în recrutarea de personal calificat corespunzător.

3. GESTIONAREA

3.1. Planificarea

Necesitatea de a întrerupe OST în luna septembrie, întârzierile ulterioare legate de perioada de remediere de douăzeci de zile și perioada de testare suplimentară au dus la depășirea tuturor marjelor existente în planul de proiect, în consecință impunându-se o replanificare a proiectului. Cu toate acestea, o astfel de reprogramare ar trebui amânată până la finalizarea analizei rezultatelor OST. În septembrie, statele membre și utilizatorii au evidențiat o serie de condiții prealabile pentru a realiza un plan realist:

(i) garanția unui sistem central stabil;

(ii) abordarea secvențială a testării;

(iii) o mai mare claritate a testelor operaționale și globale.

De asemenea, era evident că orice planificare revizuită trebuia să ia în considerare constrângerile financiare și juridice ale statelor membre și ale utilizatorilor.

3.2. Gestionarea financiară

Creditele totale pentru activitățile SIS II prevăzute în bugetul general pe 2008 se ridică la 29 216 484 de euro. La 21 decembrie 2007, Comisia a adoptat o decizie de finanțare care aloca un buget total de 19 000 000 de euro pentru SIS II (cheltuieli de funcționare ale Sistemului de Informații Schengen și alte cheltuieli de funcționare care pot rezulta din această încorporare) și suma de 7 620 000 de euro pentru SIS 1+ (instalarea, operarea și gestionarea unei infrastructuri de comunicare pentru SIS 1+).

Întrucât bugetul de 7 620 000 de euro alocat SIS 1+ nu va fi utilizat pentru această activitate, care a fost preluată de Consiliu la începutul anului 2008, suma a fost transferată către SIS II pentru activitățile suplimentare solicitate de Consiliu.

Alte componente principalele ale cheltuielilor pentru SIS II în 2008 au fost pregătirile pentru gestionarea operațională, formare și instrumente, rețea, pregătirea transmiterii cunoștințelor privind codul sursă, contracte cu Franța și Austria, asistență externă pentru dezvoltare și controlul calității, modificări aduse SIS II, studii, servicii de consultanță juridică, campanii de informare, instalarea, operarea și gestionarea unei infrastructuri de comunicații pentru mediul SIS. Aproape de sfârșitul perioadei de raportare (începutul lunii decembrie 2008), 76,1% din creditele totale alocate SIS II au fost angajate și s-au efectuat plăți reprezentând 57,33 % din creditele de plată.

3.3. Gestionarea proiectului

Întrucât proiectul SIS II implică dezvoltarea sistemului central SIS II și a sistemelor naționale SIS II, precum și comunicarea între sistemul central SIS II și sistemele naționale SIS II, reuniunile periodice între Comisie, state membre și utilizatori, precum și mecanismele bilaterale transparente de raportare sunt elemente fundamentale pentru gestionarea eficientă a proiectului.

3.3.1. Comisia de gestionare a proiectului

În afara serviciilor Comisiei și a contractanților de proiect, sunt invitați să participe la comisia de gestionare a proiectului reprezentanți ai președințiilor, precum și reprezentanți ai Centrului SIS 1+ al Sistemului de Informații Schengen (C.SIS). Acest grup abordează aspecte legate de contract și monitorizează rezultatele și etapele aferente proiectului. Această comisie s-a reunit de cinci ori în timpul perioadei de raportare.

3.3.2. Comitetul SIS II

În dezvoltarea SIS II, Comisia este asistată de Comitetul SIS II. În perioada iulie – decembrie 2008 au avut loc cinci reuniuni ale acestui comitet.

În afara reuniunilor periodice ale Comitetului SIS II, sunt organizate subgrupuri ale comitetului, la care participă experți ai statelor membre și experți ai utilizatorilor, pentru a discuta aspecte tehnice detaliate. Aceste reuniuni se referă, în general, la aspecte legate de rezultate specifice aferente proiectului.

- „Grupul consultativ privind testele” (TAG) oferă Comitetului SIS II un punct de vedere referitor la aspecte privind organizarea, punerea în aplicare și interpretarea testelor. Acest grup s-a reunit de douăzeci de ori pe durata perioadei de raportare.

- „Comitetul de gestionare a modificărilor” (CMB) oferă consultanță cu privire la clasificarea, calificarea și impactul potențial al corectării problemelor semnalate. Acest grup de lucru care prezintă, de asemenea, rapoarte Comitetului SIS II s-a reunit de patru ori pe durata perioadei de raportare.

- Ateliere privind migrarea la SIS II au avut loc de la prezentarea concluziilor Grupului pentru migrare, pentru a consilia Comitetul SIS II și a continua activitatea pe această temă fundamentală.

3.3.3. Planificarea și coordonarea la nivel național

Un grup de lucru format din administratorii de proiecte naționale (NPM) ale statelor membre și ale utilizatorilor este organizat în cadrul Comitetului SIS II. Scopul acestor reuniuni ale administratorilor de proiecte naționale este de a aborda aspecte detaliate privind planificarea, riscurile și activitățile, atât la nivel de proiect central, cât și național. Pe durata perioadei de raportare au avut loc cinci reuniuni ale administratorilor de proiecte naționale.

Statele membre și utilizatorii au fost invitați să prezinte rapoarte lunare ale reuniunilor administratorilor de proiecte naționale, pentru a oferi o actualizare detaliată a stadiului de dezvoltare al acestora.

Ca măsură de precauție, Comisia, statele membre și utilizatorii au convenit asupra faptului că este oportun să înceapă să reflecteze asupra activității și procedurilor necesare, în cazul în care OST, reluat la data de 5 noiembrie, nu ar fi concludent. Acest proces cuprinde o analiză tehnică a problemelor întâlnite în dezvoltarea SIS II, precum și descrierea în linii mari a unor posibile scenarii de urgență. În acest scop, șapte reuniuni ale experților și trei ateliere au avut loc între jumătatea lunii noiembrie și jumătatea lunii decembrie, sub auspiciile grupului de lucru al administratorilor de proiecte naționale, pentru a analiza problemele tehnice nesoluționate în dezvoltarea informatică și a descrie în linii generale strategiile de remediere a acestora. În plus, Comisia a încheiat contracte cu două societăți mari de consultanță în domeniul informatic pentru a contribui cu expertiza lor la acest exercițiu. Sub rezerva anumitor nuanțe în evaluarea lor tehnică, rapoartele ambilor contractanți au ajuns la aceeași concluzie, respectiv că problemele nesoluționate pot fi rezolvate fără o revizuire profundă a aplicației SIS II și că se impun unele reparații și îmbunătățiri, independent de rezultatul OST. De asemenea, aceștia au recomandat revizuirea metodologiei de testare și punerea în aplicare a unui set de modificări organizatorice în vederea stabilirii unei abordări globale a gestionării de program.

3.3.4. Consiliu

Comisia participă la reuniunile grupurilor de lucru ale Consiliului și la reuniunile fiecărui Consiliu de Miniștri, cu responsabilități legate de Sistemul de Informații Schengen, prezentându-le un raport verbal privind evoluția proiectului SIS II și riscurile aferente (Comisia prezintă în mod curent Comitetului SIS II un raport lunar scris referitor la proiectul SIS II, care include progresele proiectului și riscurile).

Instrumentele juridice privind migrarea la SIS II [Regulamentul (CE) nr. 1104/2008 al Consiliului și Decizia 2008/839/JAI a Consiliului privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II)] au fost adoptate în cadrul Consiliului JAI din data de 24 octombrie 2008. Stadiul proiectului SIS II a fost prezentat la toate reuniunile Comitetului articolului 36.

4. PRIORITățILE URMăTOAREI PERIOADE DE RAPORTARE

4.1. Elaborarea și punerea în aplicare a unei analize și a unui plan de remediere a eșecului OST

Pentru a stabili cu exactitate cauzele de bază ale problemelor rămase nesoluționate care afectează sistemul, Comisia va efectua o analiză detaliată a SIS II (analiza cauzelor de bază), pornind de la activitatea efectuată deja în cursul ultimelor luni din 2008 privind opțiunile de urgență și de atenuare.

Pe această bază, un plan specific de acțiune „de remediere” va fi elaborat și pus în aplicare. Obiectivul declarat al acestuia va fi de a orienta sistemul general la un nivel de stabilitate și performanță care este cel puțin echivalent celui necesar pentru reușita OST.

Această perioadă de „soluționare a erorilor” ar trebui, de asemenea, să fie utilizată pentru a alinia sistemele naționale prin efectuarea de testări sistematice orientate către probleme, în vederea identificării și soluționării neconcordanțelor restante în domeniul punerii în aplicare.

4.2. Abordarea globală în domeniul gestionării de program

Pentru a asigura consecvența necesară între dezvoltarea sistemului central și sistemele naționale, Comisia va pune în aplicare o structură globală de gestionare a programului, care să cuprindă dezvoltările la nivel central și național, reunind administratorii de proiect ai statelor membre, ai utilizatorilor și ai Comisiei, precum și contractanții. Această structură va fi responsabilă de funcționarea sistemului SIS II pe parcursul etapelor proiectului care au mai rămas de parcurs, de la perioada de remediere, faza globală de testare, migrare și până la intrarea în funcțiune a sistemului. Una dintre primele sarcini ale acestei structuri va fi de a lucra la un nou calendar global SIS II, fără a aduce atingere competențelor respective ale Comisiei și ale statelor membre.

4.3. Testarea

4.3.1. Spre o abordare globală de testare

Testele efectuate din aprilie 2008 au evidențiat unele insuficiențe în actualul plan de testare. În special, anumite probleme referitoare la înțelegerea specificațiilor sistemului au fost descoperite numai într-un stadiu foarte avansat, după ce sistemele au fost interconectate.

Pentru a soluționa această problemă, Comisia va elabora, împreună cu experții statelor membre și experții utilizatorilor, un nou plan de testare pe baza unei abordări globale a testării, care ar garanta implicarea deplină a statelor membre și a utilizatorilor. Aceasta reflectă în mod direct noua abordare dorită, de gestionare a proiectului ca întreg. Echipă de testare globală ar trebui să fie formată direct la sediul sistemului central din Strasbourg pentru a facilita comunicarea între Comisie, experții statelor membre, experții utilizatorilor, contractanți, precum și viitorii operatori SIS II care urmează cursuri de formare la C.SIS. Se preconizează că o astfel de abordare globală va consolida relevanța testelor și va accelera fazele de testare.

4.3.2. Testul de acceptanță provizorie a sistemului (PSAT)

Campania privind testul de acceptanță provizorie a sistemului (PSAT) (care ar trebui să furnizeze scenarii de testare realiste din punct de vedere operațional, implicând în mod ideal toate statele membre și toți utilizatorii) a fost amânată din cauza problemelor întâmpinate pe durata OST. Măsurile pregătitoare necesare pentru această etapă de testare au fost luate în strânsă cooperare cu statele membre și utilizatorii. Deși pregătirile pentru PSAT au început oficial în precedenta perioada de raportare, acestea au trebuit să înceteze din cauza problemelor OST.

4.3.3. Pregătirile pentru testul global (GT)

Obiectivul testului global (GT) este de a demonstra că SIS II central, infrastructura de comunicații și interacțiunile dintre SIS II central și sistemele naționale (N.SIS II) funcționează în conformitate cu cerințele tehnice și funcționale prevăzute de instrumentele juridice SIS II. De asemenea, testele vor demonstra că SIS II central, infrastructura de comunicații și interacțiunile dintre SIS II central și sistemele naționale (N.SIS II) pot funcționa în conformitate cu cerințe nefuncționale, precum robustețea, disponibilitatea și performanța. În prezent au loc discuții tehnice referitoare la modul în care rezultatele testului pot fi cel mai bine evaluate.

4.4. Dezvoltarea migrării

Dezvoltarea sistemului de conversie pentru migrare va continua pe durata viitoarei perioade de raportare. Unele activități de testare ar începe, de asemenea, în timpul perioadei următoare. Disponibilitatea mediului de testare SIS 1+ și susținerea statelor membre și a utilizatorilor sunt esențiale pentru reușita fazelor de testare a migrării.

4.5. Gestionarea operațională

Negocierile cu privire la cel de al doilea contract cu Austria, având ca obiect formarea și alte servicii necesare înainte de lansare, precum și definitivarea, de către Franța, a profilului postului de administrator al unității centrale de siguranță din Salzburg, vor face obiectul unei discuții între Comisie, Franța și Austria.

Experții statelor membre și experții utilizatorilor vor fi consultați cu privire la nivelul serviciului pe care se preconizează că îl vor presta, astfel încât Comisia să finalizeze acordurile cu suficient timp înainte de data lansării.

4.6. Securitatea și protecția datelor

Periodic, au loc reuniuni bilaterale între reprezentanții Autorității Europene pentru Protecția Datelor (AEPD) și serviciile Comisiei pentru a discuta aspecte referitoare la SIS II. În documentul AEPD „Inventar 2009” se arată că au loc pregătiri pentru intrarea în funcțiune a SIS II, ceea ce include rolul de supraveghere al AEPD.

5. CONCLUZII

Testul operațional al sistemului demonstrează că numărul erorilor în SIS II central s-a diminuat în perioada noiembrie-decembrie 2008 și că funcționalitățile SIS II sunt operaționale.

Cu toate acestea, în timpul acestei faze, mai multe probleme au persistat și trebuie să fie rezolvate în domeniul consecvenței datelor (un mecanism pentru a asigura echivalența datelor între sistemele naționale și sistemul central), performanței și robusteții sistemului.

Faptul că încă mai există unele erori și că este nevoie de mai mult timp pentru soluționarea acestora înseamnă că data migrării de la SIS 1+ la SIS II, stabilită pentru septembrie 2009, nu mai este realistă.

În această situație, este oportun să se pună imediat în aplicare o metodă de lucru care să asigure o abordare globală a proiectului, incluzând conceptele de analiză detaliată, gestionare eficientă a metodologiei de testare și monitorizare. Aceste elemente fac obiectul inițiativelor privind planul de remediere, gestionarea globală de proiect și abordarea globală de testare, puse în aplicare de Comisie cu sprijinul Consiliului.

ANEXA I

Reuniunile Comitetului SIS II și ale grupului de lucru

a) Reuniuni care au avut loc pe durata perioadei de raportare

IULIE 2008 |

2 | Reuniunea „administratorilor de proiecte naționale” |

3 | Comitetul SIS II |

8 | Comitetul de gestionare a modificărilor |

9 | Comisia de gestionare a proiectului |

SEPTEMBRIE 2008 |

10 | Comisia de gestionare a proiectului |

17 | Reuniunea „administratorilor de proiecte naționale” |

18 | Comitetul SIS II / Comitetul de gestionare a modificărilor / Atelier privind migrarea |

23 | Comitetul SISVIS (SIS II tehnic) |

24 | Comitetul de gestionare a modificărilor |

OCTOMBRIE 2008 |

8 | Comisia de gestionare a proiectului |

14 | Reuniunea „administratorilor de proiecte naționale” |

15 | Comitetul SIS II |

17 | Atelier privind migrarea |

23 | Comitetul de gestionare a modificărilor |

NOIEMBRIE 2008 |

13 | Comisia de gestionare a proiectului /Atelier privind migrarea |

17 | Reuniunea „administratorilor de proiecte naționale” |

19 | Comitetul SIS II |

26 | Comitetul de gestionare a modificărilor |

DECEMBRIE 2008 |

1 | Comitetul SISVIS (SIRENE) |

10 | Comisia de gestionare a proiectului |

17 | Reuniunea „administratorilor de proiecte naționale” / Comitetul SIS II |

b) Reuniuni deja planificate pentru viitoarea perioadă de raportare

IANUARIE 2009 |

12 | Comisia de gestionare globală a proiectului SIS II |

14 | Comisia de gestionare a modificărilor /Atelier privind migrarea |

19 | Reuniunea „administratorilor de proiecte naționale” |

20 | Comitetul SISVIS (SIS II tehnic) |

FEBRUARIE 2009 |

2 | Comisia de gestionare globală a proiectului SIS II |

10 | Comisia de gestionare globală a proiectului SIS II |

16 | Comisia de gestionare globală a proiectului SIS II |

18 | Comitetul de gestionare a modificărilor |

20 | Comitetul SISVIS (SIRENE) |

24 | Comisia de gestionare globală a proiectului SIS II |

25 | Reuniunea „administratorilor de proiecte naționale” |

26 | Comitetul SISVIS (SIS II tehnic) |

MARTIE 2009 |

3 | Comisia de gestionare globală a proiectului SIS II |

9 | Comisia de gestionare globală a proiectului SIS II |

17 | Comisia de gestionare globală a proiectului SIS II |

23 | Reuniunea „administratorilor de proiecte naționale” |

24 | Comitetul SISVIS (SIS II tehnic) |

APRILIE 2009 |

21 | Reuniunea „administratorilor de proiecte naționale” |

22 | Comitetul SISVIS (SIS II tehnic) |

[1] JO L 328, 13 decembrie 2001, modificat prin Regulamentul nr. 1988/2006 al Consiliului, JO L 411/1 din 30.12.2006 (modificările regulamentului din 2006 nu se referă la articolul 6).

[2] În februarie 2008, Consiliul a înființat grupul „Prietenii SIS II”, în principal pentru a monitoriza punerea în aplicare a SIS II în statele membre și de către utilizatori.

[3] JO L 299, 8.11.2008, p. 1.

[4] JO L 299, 8.11.2008, p. 43.

[5] Dispozițiile necesare pentru utilizarea dispozitivului de codare pentru SIS II trebuie finalizate.